ΚΑΝΟΝΙΣΜΟΣ (ΕΚ) αριθ. 1554/98 ΤΗΣ ΕΠΙΤΡΟΠΗΣ της 17ης Ιουλίου 1998 για την κατάρτιση της μεθόδου κατανομής των πρόσθετων ποσοτήτων, που προκύπτουν από την αύξηση των ποσοστώσεων που επιφέρει ο κανονισμός (ΕΚ) αριθ. 1138/98 του Συμβουλίου, στις κοινοτικές ποσοτικές ποσοστώσεις του 1998 για ορισμένα προϊόντα καταγωγής Λαϊκής Δημοκρατίας της Κίνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 520/94 του Συμβουλίου, της 7ης Μαρτίου 1994, για τη θέσπιση διαδικασίας κοινοτικής διαχείρισης των ποσοτικών ποσοστώσεων (1), όπως τροποποιήθηκε τελευταία από τον κανονισμό (ΕΚ) αριθ. 138/96 (2), και ιδίως τα άρθρα 9 και 13,

τον κανονισμό (ΕΚ) αριθ. 1393/97 της Επιτροπής, της 18ης Ιουλίου 1997, για τη θέσπιση διαδικασιών διαχείρισης των ποσοτικών ποσοστώσεων για το 1998 όσον αφορά ορισμένα προϊόντα καταγωγής Λαϊκής Δημοκρατίας της Κίνας (3), και ιδίως το άρθρο 6,

Εκτιμώντας:

ότι, με τον κανονισμό (ΕΚ) αριθ. 2021/97 (4), η Επιτροπή καθόρισε τις ποσότητες που θα κατανεμηθούν στους εισαγωγείς από τις ποσοτικές ποσοστώσεις του 1998 για ορισμένα προϊόντα καταγωγής Κίνας 7

ότι ο κανονισμός (ΕΚ) αριθ. 1138/98 του Συμβουλίου, της 28ης Μαΐου 1998, για την τροποποίηση των παραρτημάτων ΙΙ και ΙΙΙ του κανονισμού (ΕΚ) αριθ. 519/94 για το κοινό καθεστώς εισαγωγών από ορισμένες τρίτες χώρες (5), αύξησε τις ποσοτικές ποσοστώσεις που εφαρμόζονται στα επιτραπέζια σκεύη από πορσελάνη που υπάγονται στον κωδικό ΕΣ/ΣΟ 6911 10, και στα επιτραπέζια σκεύη από κεραμευτική ύλη, όχι από πορσελάνη, που υπάγονται στον κωδικό ΕΣ/ΣΟ 6912 00 7

ότι οι αυξήσεις που παρέχει ο κανονισμός (ΕΚ) αριθ. 1138/98 ανέρχονται σε 5 % και εφαρμόζονται από την 1η Ιανουαρίου 1998 7

ότι, συνεπώς, πρέπει να θεσπισθούν απλές διοικητικές διαδικασίες για να μπορέσουν οι κοινοτικοί εισαγωγείς να εξασφαλίσουν τροποποίηση των αδειών τους εισαγωγής, με σκοπό να ληφθούν υπόψη οι αυξήσεις των ποσοστώσεων που επέφερε ο κανονισμός (ΕΚ) αριθ. 1138/98 7

ότι τα μέτρα που παρέχει ο παρών κανονισμός είναι σύμφωνα με τη γνώμη της επιτροπής για τη διαχείριση των ποσοστώσεων που συστάθηκε με το άρθρο 22 του κανονισμού (ΕΚ) αριθ. 520/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οποιοσδήποτε έχει άδεια εισαγωγής που εκδόθηκε για το 1998 με βάση τον κανονισμό (ΕΚ) αριθ. 2021/97, για τα προϊόντα που υπάγονται στους κωδικούς ΕΣ/ΣΟ 6911 10 και 6912 00, έχει το δικαίωμα να εισάγει πρόσθετη ποσότητα 5 % της ποσότητας που αναφέρεται στην εν λόγω άδεια εισαγωγής.

Άρθρο 2

Για τους σκοπούς του άρθρου 1, όλοι οι κάτοχοι άδειας προσκομίζουν την άδεια εισαγωγής στην αρμόδια αρχή που την εξέδωσε. Η αρμόδια αρχή ενσωματώνει στην άδεια μνεία που αναφέρει ότι χορηγήθηκε πρόσθετη ποσότητα 5 % στον κάτοχο της άδειας. Η μνεία ενσωματώνεται χωρίς επιβάρυνση και επιβεβαιώνεται από την αρμόδια αρχή.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιουλίου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 66 της 10. 3. 1994, σ. 1.

(2) ΕΕ L 21 της 27. 1. 1996, σ. 6.

(3) ΕΕ L 190 της 19. 7. 1997, σ. 24.

(4) ΕΕ L 284 της 16. 10. 1997, σ. 42.

(5) ΕΕ L 159 της 3. 6. 1998, σ. 1.